Elsta panoramakortið sem varðveitt er á Þjóðminjasafni Íslands er gefið út af O. Johnson & Kaaber . Myndin sem prýðir kortið er tekin frá vestri yfir gömlu Reykjavík . Hún er væntanlega tekin árið 1905 , það má m.a. sjá á því að húsið við Amtmannstíg 1 er í byggingu og einnig Austurstræti 14 , sem hýsti í um áratug Hótel Reykjavík . Kortið hefur verið brotið saman á tveimur stöðum , svo það skiptist í þrjá jafnstóra helminga , hver fyrir sig er um 10 x 15 sentimetrar að stærð . Aftan á miðhlutanum eru áprentaðar línur fyrir upplýsingar um viðtakanda kortsins . Höfundur myndarinnar er óþekktur . Það næstelsta sem varðveitt er , er frá því um 1910 . Myndin sýnir Vestmanneyjar , með Heimaklett lengst til vinstri og byggðina í eynni hægra megin . Aldur myndarinnar má greina af því að ekki er búið að byggja hafnargarðana , en það var gert árið 1914 , aftur á móti eru mörg hús sem byggð voru á fyrsta áratug 20. aldarinnar greinanleg á myndinni . Undir Heimakletti sjást margir bátar á sjónum . Aftan á þessu korti hafa verið prentaðar línur lengst til hægri . Ekki verður sagt með vissu hver gæti hafa tekið þessa mynd . Það kann að vera Lárus Gíslason en myndin er frá starfsárum hans í Eyjum . Frá því um miðja 20. öldina eru síðan varðveittar tvær seríur með myndefni í lit . Önnur inniheldur tvö panoramakort með myndefni eftir Sigurhans Vigni frá Reykjavík , en hin syrpan var gefin út af KEA með myndefni frá Norðurlandi . Eyþór Sigmundsson sem stofnsetti fyrirtækið Laxakort segist hafa verið „ fyrstur á markaðinn með svokölluð panoramakort “ 1 , en þetta sannar að svo var ekki . Allt bendir hins vegar til að hann hafi verið sá fyrsti sem framleiddi slík kort á sínum starfsárum um 1990 . Nokkrar tilraunir höfðu verið gerðar áður með þessa stærð hér á landi eins og dæmin sýna . Panoramapóstkort eru skemmtileg undantekning á hefðbundinni stærð póstkorta . Samt sem áður virðist hefðbundna stærðin alltaf eiga traustan sess . 1 Morgunblaðið sunnudagur 8. janúar 1995 , bls. 22 .